钦定古今图书集成/明伦汇编/官常典/第558卷 > 库狄峙
## 钦定古今图书集成/明伦汇编/官常典/第558卷 > 库狄峙

按《周书》本传，“峙其先辽东人，本姓段氏，匹䃅之后也。
因避难改焉。后徙居代，世为豪右。祖凌，武威郡守。父
贞，上洛郡守。峙少以弘厚知名，善骑射，有谋略。仕魏，
位高阳郡守。为政仁恕，百姓颇悦之。孝武西迁，峙乃
弃官从入关。大统元年，拜中书舍人，参掌机密，以恭
谨见称。迁黄门侍郎。”时与东魏争衡，戎马不息，蠕蠕
乘虚，屡为边患。朝议欲结和亲，乃使峙往。峙状貌魁
梧，善于辞令，蠕蠕主雅信重之，自是不复为寇。太祖
谓峙曰：“西魏绛和戎，见称前史，以君方之，彼有愧色。”
封高邑县公，邑八百户，迁骠骑将军、岐州刺史，加散
骑常侍，增邑三百户，开府仪同三司。恭帝元年，征拜
侍中。蠕蠕灭后，突厥强盛，虽与文帝通好，而外连齐
氏。太祖又令峙衔命喻之，突厥感悟，即执齐使，归诸
京师。录前后功，拜大将军、安丰郡公，邑通前二千户。
寻除小司空。孝闵践阼，转小司寇。世宗初，为都督益
潼等三十一州诸军事、益州刺史。峙性宽和，尚清静，
甚为夷獠所安。保定四年，除宣州刺史。天和三年，入
为少师。峙以年老，表乞骸骨，手诏许之。五年，卒。赠同
州刺史，谥曰定。子嶷嗣。